ראובן גרונאו

ראובן גְרוֹנַאוּ (Gronau; נולד ב-1937) הוא פרופסור אמריטוס לכלכלה באוניברסיטה העברית בירושלים, המתמחה במיוחד בנושא שוק העבודה. עמד בראש ועדות ציבוריות אחדות הקרויות על שמו. החל מאוקטובר 2011 ועד אוקטובר 2021 כיהן כחבר בוועדה המוניטרית של בנק ישראל.

ביוגרפיה
ראובן גרונאו נולד בתל אביב להורים יוצאי גרמניה שעלו בעלייה החמישית. הוא למד כלכלה באוניברסיטה העברית וקיבל תואר ראשון ושני ב-1960 ו-1963. הוא המשיך את לימודיו באוניברסיטת קולומביה וב-1967 קיבל תואר דוקטור בכלכלה.

ב-1967 הצטרף לסגל האוניברסיטה העברית, במחלקה לכלכלה, וב-1979 מונה לפרופסור מן המניין. בשנים 1982–1984, כיהן כראש המחלקה לכלכלה באוניברסיטה העברית. הוא כיהן כפרופסור אורח באוניברסיטאות רבות.

בשנת 2005 זכה גרונאו בפרס מפעל הפיס ע"ש מיכאל לנדאו, בתחום כלכלת ישראל.

פעילות ציבורית
גרונאו היה בין המתנגדים להקמת כביש 6 ככביש אגרה, ואף שלל את הכדאיות של קיומו, בנימוקים שהושתתו על ניתוח עלויות הגביה ושל צדק חברתי.

במאי 1996 עמד בראש ועדת גרונאו לבחינת מבנה ענף הזיקוק בישראל.

במהלך השנים 2002–2004 היה המנהל האקדמי של פורום קיסריה.

ביולי 2003 התמנה לעמוד בראש ועדה ציבורית שהוקמה ע"פ חוק לשם קביעת שכרם של חברי הכנסת. הוועדה התמנתה לתקופה של חמש שנים, ומונתה מחדש ביולי 2008 לחמש שנים נוספות.

באוקטובר 2006 התמנה לחבר בוועדת שוחט לבחינת מערכת ההשכלה הגבוהה.

בפברואר 2007 מינה שר התקשורת אריאל אטיאס ועדה לגיבוש כללי תחרות בתקשורת, שבראשה הועמד פרופ' גרונאו. הוועדה הגישה במרץ 2008 דו"ח מפורט שאומץ על ידי שר התקשורת.

באוקטובר 2011 התמנה לחבר נציג ציבור בוועדה המוניטרית של בנק ישראל שהחלה לפעול אז. לפי חוק בנק ישראל מ-2010, הריבית במשק נקבעת על ידי הוועדה המוניטרית של בנק ישראל, ומכהנים בה שלושה נציגים של בנק ישראל ושלושה נציגי ציבור. הוא כיהן בתפקיד עד ינואר 2017.

משנת 2013 הוא עומד בראש המועצה הציבורית לסטטיסטיקה.

קישורים חיצוניים

 קורות חייו, באתר האוניברסיטה העברית 
 
 פרופ' ראובן גרונאו מונה ליושב ראש המועצה הציבורית לסטטיסטיקה.

הערות שוליים

כלכלנים ישראלים
סגל האוניברסיטה העברית בירושלים: כלכלה
דירקטורים ישראלים
זוכי פרס לנדאו למדעים ולמחקר
בוגרי האוניברסיטה העברית בירושלים
בעלי תואר דוקטור מאוניברסיטת קולומביה
חברי הוועדה המוניטרית של בנק ישראל
נשיאי האגודה הישראלית לכלכלה
ישראלים שנולדו ב-1937